RCB और DC के बीच मैच के दौरान एक-दूसरे को किया था इग्नोर
Virat Ganguly's Relationship; Unfollow Each Other on Instagram. Follow Delhi Capitals and Royal Challengers Bangalore Latest News, Videos and Updates On  Dainik Bhaskar (दैनिक भास्कर)
विराट कोहली और सौरव गांगुली के बीच अभी रिश्ते ठीक नहीं है। 15 अप्रैल को दिल्ली कैपिटल्स और रॉयल चैलेंजर्स बेंगलुरु के बीच बेंगलुरु में हुए मैच के दौरान दोनों के आपस में हाथ नहीं मिलाने का वीडियो सामने आया। अब इस बीच खबर आ रही है कि दोनों ने मैच के बाद इंस्टाग्राम पर एक-दूसरे को अनफॉलो कर दिया है। सौरव गांगुली दिल्ली कैपिटल्स के डायरेक्टर हैं, जबकि विराट कोहली रॉयल चैलेंजर्स बेंगलुरु से खेलते हैं।
गांगुली के इंस्टाग्राम पर 30 लाख से ज्यादा फॉलोअर्स हैं। वहीं वह 106 लोगों को फॉलो करते हैं। उनमें कोहली शामिल नहीं हैं। दूसरी ओर कोहली के इंस्टाग्राम पर 246 मिलियन से अधिक फॉलोअर्स हैं और वे 276 लोगों को फॉलो करते हैं, लेकिन गांगुली उनमें नहीं हैं। हालांकि दोनों क्रिकेटरों ने अभी तक आधिकारिक रूप से अनफॉलो करने के बारे में कोई बयान नहीं दिया है।
बेंगलुरु और दिल्ली मैच के दौरान गांगुली-विराट के एक-दूसरे को इग्नोर का वीडियो हुआ था वायरल
IPLके 16वें सीजन में 15 अप्रैल को बेंगलुरु में हुए मैच के दौरान एक-दूसरे को इग्नोर करने का वीडियो वायरल हुआ था। दोनों ने एक-दूसरे से हाथ नहीं मिलाया। मैच खत्म होने के बाद दोनों टीम के खिलाड़ी लाइन बनाकर एक-दूसरे से हाथ मिलाने लगे। यहां दिल्ली कैपिटल्स टीम के कोच सौरव गांगुली और RCB के पूर्व कप्तान विराट कोहली ने एक-दूसरे से हाथ नहीं मिलाया। मीडिया रिपोर्ट्स में कुछ दिनों पहले दोनों के बीच अनबन की खबरें भा सामने आई थीं।
क्या था मामला?
दरअसल 2021 टी-20 वर्ल्ड कप से पहले विराट कोहली ने टी-20 की कप्तानी छोड़ने का ऐलान किया था। वर्ल्ड कप के बाद रोहित शर्मा को पहले टी-20 और वनडे की कप्तानी सौंपी गई। वनडे की कप्तानी से हटाए जाने के बाद कोहली ने प्रेस कॉन्फ्रेंस में कहा था कि उन्हें वनडे टीम घोषित होने से कुछ घंटे पहले ही कप्तानी से हटाए जाने की जानकारी दी गई थी। वहीं उस समय BCCI अध्यक्ष रहे सौरव गांगुली ने कहा था कि उन्हें टी-20 की कप्तानी छोड़ने से रोका गया था, पर कोहली नहीं माने।
वनडे और टी-20 फॉर्मेट का अलग-अलग कप्तान नहीं बनाया जा सकता है, इसलिए चयनकर्ताओं ने कोहली को वनडे से कप्तानी से हटाने का फैसला किया। इसके बाद ये मामला काफी तूल पकड़ लिया था। आखिर में विराट ने साउथ अफ्रीका दौरे पर भारत की टेस्ट टीम की कप्तानी भी छोड़ दी। जिसके बाद से दोनों के संबंधों में कड़वाहट को लेकर बातें सामने आती रहती हैं।